इस सारी प्रक्रिया में कुछ लोगों नें यह भी बवाल खड़ा किया कि छ्न्द के बिना कविता और गद्य में अंतर कैसे होगा? लेकिन यह केवल क्रांति को रोकने का एक बहाना भर था। जानकार लोग जानते हैं कि पहचान बहुत सरल है। जिस रचना में वाक्य विन्यास सीधा हो, व्याकरण सम्मत हो वह गद्य है और जिस रचना में वाक्य विन्यास विचित्र हो,व्याकरण सम्मत न हो वही कविता है। यदि कहा जाए राम जाता है तो समझो गद्य पढ़ रहे हो और यदि लिखा हो जाता है राम तो समझो कि आप किसी महान कविता का पाठ कर रहे हो। एक और छोटा सा अंतर है- गद्य की पंक्तियों को सारे पृष्ठ पर फैला कर लिखा जाता है और कविता की पंक्तियों को यहाँ-वहाँ से तोड़ कर इस तरह से लिखा जाता है कि उनकी लंबाई समान न होने पाए और यदि किताब को आड़े रुख पकड़ा जाए तो ये पंक्तियाँ शहर की ऊँची नीची इमारतों की तरह नज़र आएँ। इस तरह कोई भी कविता की पहचान कर सकता है। अब तो कोई भी सरलता से कविता लिख सकता है। मान लीजिए आप के दोस्त ने आप को कोई चुटकला सुनाया, आप उसे विचित्र वाक्य-विन्यास में लिखिए, पंक्तियों को यहाँ- वहाँ से तोड़ कर लिख लीजिए। बस आपकी कविता तैयार है। आप बाज़ार गए, किसी स्कूटर वाले ने आपकी साइकिल ठोक दी। इस घटना का वर्णन अजीबो-गरीब तरीके से टूटे-फूटे वाक्यों में करके उन्हें असमान लम्बाई वाले हिस्सों में तोड़कर लिख लीजिए। एक महान कविता तैयार है।